text: Trafikulykke koster 19-årig mand livet
  02 august 2012 kl. 20.17
  En 19-årig mand blev dræbt, da han på motorcykel ramte en bil på Grønlandsparken i Esbjerg.
  En trafikulykke i Esbjerg kostede torsdag aften en 19-årig mand fra byen livet.
  - Han kommer kørende på motorcykel ad Grønlandsparken, da han i krydset med Fridtjof Nansens Vej rammer en bil, fortæller vagtchefen ved Syd- og Sønderjyllands Politi, Søren Strægaard.
  - Han bliver bragt til sygehuset, men er død ved ankomsten, fortsætter han.
  Hvordan ulykken skete er endnu ikke slået fast.
  - Bilen har vigepligt i krydset, men på den anden side ved vi ikke, hvor hurtigt motorcyklen kørte, siger Søren Strægaard.
  Bilinspektøren er nu på stedet for om muligt at fastslå, hvad der gik galt.
  